Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 400/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Bračko maslinovo ulje”

EU-nro: PDO-HR-02599 – 18. maaliskuuta 2020

SAN (X) SMM ( )

1. Nimi

”Bračko maslinovo ulje”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1. Tuotelaji

Luokka 1.5 Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

Markkinoille saatettaessa Bračko maslinovo ulje -oliiviöljyllä on seuraavat fysikaalis-kemialliset ja aistinvaraiset ominaisuudet:

— vapaat rasvahapot ≤ 0,6 %

— peroksidiluku ≤ 15 mekv O2/kg

— K270 ≤ 0,22

— kokonaisfenolipitoisuus > 300 mg/kg öljyä

— tuoreen oliivin, lehtien/ruohon aromi (hedelmäisyyden mediaani ≥ 3)

— terveen, tuoreen oliivin maku, jonka karvauden ja pistävyyden arvot ovat seuraavat: karvauden mediaani: ≥ 3; pistävyyden mediaani: ≥ 3

— Bračko maslinovo ulje -oliiviöljyssä ei saa olla aistein havaittavia virheitä; myönteisten aistinvaraisten ominaisuuksien mediaanien summan on oltava ≥ 10.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

”Bračko maslinovo ulje” tuotetaan kotoperäisestä Oblica-oliivilajikkeesta, jonka osuuden on oltava vähintään 80 prosenttia tuotteesta. Tuotantoon voidaan käyttää myös muita oliivilajikkeita, mutta niiden osuus saa olla enintään 20 prosenttia Bračko maslinovo ulje -oliiviöljystä. Kaikkien Bračko maslinovo ulje -oliiviöljyn tuotantoon käytettävien oliivien on oltava peräisin rekisteröidyistä oliivitarhoista, jotka sijaitsevat yhtenäisen asiakirjan 4 kohdassa yksilöidyllä tuotantoalueella.

Oblica-lajikkeen oliivit kuuluvat oliiviryhmään, jonka ominaisuudet vaihtelevat. Hedelmän öljypitoisuus vaihtelee 17 prosentista 22 prosenttiin.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Bračko maslinovo ulje -oliiviöljyn tuotantovaiheiden on tapahduttava 4 kohdassa yksilöidyllä maantieteellisellä alueella. Vaiheet ovat

1. oliivinviljely

2. sadonkorjuu ja oliivien kuljetus

3. oliivien jalostus öljyksi

4. öljyn varastointi.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Bračko maslinovo ulje” saatetaan markkinoille pakkauksissa, jotka on valmistettu materiaalista, joka ei reagoi öljyn kanssa, eli tuote pakataan tummiin lasi- tai muovisäiliöihin taikka metallisäiliöihin tai keraamisiin säiliöihin, jotka on päällystetty elintarvikepakkausmateriaalilla, kuten sovellettavassa lainsäädännössä edellytetään. Tuottajat voivat vapaasti valita pullotuslaitoksen, jonka he katsovat ammatillisen harkintansa perusteella parhaimmaksi.

”Bračko maslinovo ulje” on herkkä ulkopuolisille tekijöille (valo, lämpö ja ilma), joten on vältettävä kaikkia tekijöitä, jotka voisivat vaikuttaa kielteisesti sen ominaisuuksiin ennen pakkaamista.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kun erityyppisiin pakkauksiin pakattu ”Bračko maslinovo ulje” saatetaan markkinoille, nimen ”Bračko maslinovo ulje” kirjainten on erotuttava päällysmerkinnöissä muista merkinnöistä kooltaan, tyypiltään ja väriltään (eli typografialtaan). Tuottajan nimen kirjaimet saavat olla kooltaan enintään 70 prosenttia tuotteen nimen kirjainten koosta.

4. Maantieteellisen alueen tarkka rajaus

Bračko maslinovo ulje -oliiviöljyä voidaan tuottaa vain Bračin saarella. Bračin saari kuuluu hallinnollisesti Split-Dalmatian maakuntaan ja käsittää Supetarin kaupungin sekä Postiran, Pučišćan, Selcan, Bolin, Nerežišćan, Milnan ja Sutivanin kunnat. Saaren erottaa pohjoisessa mantereesta Bračin kanaali, lännessä Šoltan saaresta Splitin salmi ja etelässä Hvarin saaresta Hvarin kanaali.

5. Yhteys maantieteelliseen alueeseen

Bračko maslinovo ulje -oliiviöljyn kemiallisiin ja aistinvaraisiin erityisominaisuuksiin vaikuttavat useat tekijät, kuten Bračin saaren eli Adrianmeren korkeimman saaren geologiset ja ilmastolliset olosuhteet, yksilöidyllä tuotantoalueella hyvin kasvavan kotoperäisen Oblica-lajikkeen vallitsevuus ja Bračin saaren oliivinviljelijöiden taito viljellä oliivipuita ja jalostaa hedelmät oliiviöljyksi.

Brač on Adrianmeren korkein (778 metriä) saari, jonka kokonaispinta-ala on 395 km2. Saarella on kolme erilaista geomorfologista aluetta: matala rannikkovyöhyke (enimmäiskorkeus 170 metriä), keskiylänkö (400 metriin asti) ja korkeampi vuoristoinen alue. Köppenin ilmastoluokituksen mukaan Bračin rannikkovyöhyke kuuluu Csa-ilmastotyyppiin, jolle ovat ominaisia kuivat, kuumat kesät ja lyhyet, leudot talvet ja joka tunnetaan myös ns. oliivinviljelyilmastona. Keskilämpötila on 8–8,4 °C tammi- ja helmikuussa ja 25,4–25,7 °C heinä- ja elokuussa. Bračin saari sijaitsee Adrianmeren aurinkoisimmalla kohdalla, ja siellä saadaan aurinkoa noin 2 600 tuntia vuodessa. Tämä edistää oliivinviljelyä, sillä oliivit tarvitsevat paljon aurinkoa erityisesti kypsyessään ja öljyn kertyessä hedelmiin. Heinä–syyskuun keskimääräinen sademäärä on 18,7 mm heinäkuussa, 30,4 mm elokuussa ja 81,2 mm syyskuussa. Tämä lisää fenoliyhdisteiden kokonaismäärän osuutta, koska oliivipuut eivät saa runsaasti vettä hedelmien kypsymisvaiheessa. Nämä Bračin saarelle tyypilliset ilmastotekijät, ennen kaikkea korkea lämpötila, ultraviolettisäteily ja vähäinen sademäärä, aiheuttavat ympäristötekijöistä johtuvaa stressiä, joka edistää oliivipuiden sekundaarista aineenvaihduntaa ja määrittää 3.2 kohdassa kuvatut Bračko maslinovo ulje -oliiviöljyn kemialliset ja aistinvaraiset erityisominaisuudet.

Laajentaakseen viljelyyn käytettävissä olevaa maa-alaa mahdollisimman paljon paikalliset asukkaat ovat muokanneet luonnonalueita raivaamalla, kaivamalla ja lannoittamalla. Tärkein tapa, jolla ihmiset ovat muotoilleet maata uusien viljelyalueiden luomiseksi, on perinteisesti ollut pengertäminen. Maastoleikkauksia tekemällä ja penkereitä rakentamalla on pienennetty tuotantoalaa, mutta näin on saatu säilytettyä viljava maaperä ja voitu ottaa maa viljelyyn. Tällä tavalla viljelty maa soveltuu parhaiten oliivinviljelyyn, ja Bračin saaren oliivitarhat sijaitsevat juuri penkereillä.

Bračin saarella on ollut oliivipuita jo yli 2 000 vuoden ajan. Koska oliivi on perinteisesti ollut Bračin saaren tärkein viljelykasvi, oliiveista on tullut saaren vertauskuva. Saaren tärkein oliivilajike – Oblica – on merkitty maailman oliivilajikeluetteloon (World Catalogue of Olive Varieties) nimellä ”Bračka” [Brač-oliivi]. Bračin saarelaiset ovat muokanneet ympäristöään oliivinviljelyn tarpeisiin ja valinneet Oblica-lajikkeen parhaimpana lajikkeena. Lajiketta on istutettu ja vartettu luonnonvaraisiin oliivipuihin, joten siitä on tullut saarella vallitseva lajike, jonka osuus Bračko maslinovo ulje -oliiviöljyn tuottamiseen käytettävistä oliiveista on yli 80 prosenttia.

Oblica-lajike on valittu Bračin saarella vallitsevaksi lajikkeeksi, koska se reagoi ympäristötekijöistä johtuvaan stressiin (korkea lämpötila ja veden puute) myönteisesti. Juuri näissä olosuhteissa fenoliyhdisteiden kokonaismäärän osuus kasvaa Oblica-lajikkeessa hedelmän kypsyessä, mikä määrittää Bračko maslinovo ulje -oliiviöljylle tyypilliset aistinvaraiset ominaisuudet.

Bračko maslinovo ulje -oliiviöljyn tunnusomainen piirre on korkea laatu. Bračko maslinovo ulje -oliiviöljyn fysikaalis-kemialliset ja aistinvaraiset analyysit osoittavat, että se on ekstra-neitsytoliiviöljy, jossa vapaiden rasvahappojen osuus on pieni (≤ 0,6 %), jonka peroksidiluku on alhainen, jolla on tuoreen oliivin ja lehtien/ruohon aromi (hedelmäisyyden mediaani ≥ 3) ja jossa karvaus ja pistävyys ovat tasapainossa (karvauden mediaani ≥ 3 ja pistävyyden mediaani ≥ 3). Bračko maslinovo ulje -oliiviöljyssä ei ole aistein havaittavia virheitä. Myönteisten aistinvaraisten ominaisuuksien mediaanien summa on vähintään 10.

Nämä Bračko maslinovo ulje -oliiviöljyn aistinvaraiset ominaisuudet johtuvat suuresta fenoliyhdistepitoisuudesta. Fenoliyhdisteet ovat luonnollisia antioksidantteja, jotka vaikuttavat oliiviöljyn laatuun ja hapettumisvakauteen. Fenoliyhdisteiden osuus ja koostumus riippuvat ilmasto- ja maaperätekijöistä sekä agronomisista ja teknologisista tekijöistä, kuten oliivilajikkeesta, ilmasto-olosuhteista, hedelmän kypsyysasteesta ja tuotantoprosessista. Bračko maslinovo ulje -oliiviöljyssä fenoliyhdisteiden kokonaismäärä on yli 300 mg/kg öljyä.

Bračko maslinovo ulje -oliiviöljyn erityisyyteen vaikuttavat tärkeimmät inhimilliset tekijät ovat korjuuajan valinta, oliivien kuljetustapa ja tapa, jolla oliivit jalostetaan öljyksi, sekä varastointiolosuhteet. Sadonkorjuu alkaa Bračin saarella syyskuun lopussa tai lokakuun alussa, kun oliivin hedelmät ovat vasta tummempien vivahteiden sävyttämiä ja yhä kiinteitä, joten ne soveltuvat paremmin öljypuristamolle kuljetettaviksi. Oliivien korjuu tässä kypsymisvaiheessa pienentää öljysatoa merkittävästi mutta takaa Bračko maslinovo ulje -oliiviöljyn korkean laadun. Korjuun ja jalostuksen ajallinen läheisyys, huolellinen kuljetus ja oliivien erityinen jalostusprosessi, jossa oliivimassan lämpötilan on oltava alle 27 °C, vaikuttavat kaikki myönteisesti Bračko maslinovo ulje -oliiviöljyn kemiallisiin ja aistinvaraisiin erityisominaisuuksiin. Hyvien varastointikäytäntöjen ansiosta öljy säilyttää nämä ominaisuudet myyntiin ja käyttöön asti. Tutkimukset ovat osoittaneet, että tämä öljyntuotantotapa antaa Bračko maslinovo ulje -oliiviöljylle sen tunnusomaiset piirteet, kuten vapaiden rasvahappojen alhaisen arvon ja alhaisen peroksidiluvun, fenoliyhdisteiden kokonaismäärän korkean arvon, karvauden ja pistävyyden tasapainon sekä voimakkaan hedelmäisyyden.

Bračko maslinovo ulje -oliiviöljyn keskeytymätön tuotanto 1500-luvulta lähtien sekä viljelytekniikoiden ja oliivien öljyksi jalostamiseen käytettävän teknologian jatkuva hiominen selittävät tuotteen maineikkuuden, jota kuvastavat lukuisat tuotteen aiemmin ja yhä nykyään saamat laatupalkinnot.

Kokoavasti voidaan todeta, että edellä mainittujen maantieteellisen alueen erityispiirteiden ja niihin perustuvien inhimillisten tekijöiden vuorovaikutus sekä vallitsevan Oblica-oliivilajikkeen geneettiset ominaisuudet ja sopeutuminen ympäristöolosuhteisiin vaikuttavat ratkaisevasti Bračko maslinovo ulje -oliiviöljyn fysikaalis-kemiallisiin ja aistinvaraisiin erityisominaisuuksiin.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/SPECIFIKACIJA_BRACKO_MASLINOVO_ULJE.pdf

(1) EUVL L 343, 14.12.2012, s. 1.